Document ID: 32011D0073

A BIZOTTSÁG HATÁROZATA
(2011. február 2.)
Lentinula edodesből (shiitake gomba) származó tenyésztestkivonat új élelmiszer-összetevőként való forgalomba hozatalának a 258/97/EK európai parlamenti és tanácsi rendelet szerinti engedélyezéséről
(az értesítés a C(2011) 442. számú dokumentummal történt)
(Csak az angol nyelvű szöveg hiteles)
(2011/73/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
2007. december 19-én a GlycaNova Norge AS vállalat kérelmezte az Egyesült Királyság illetékes hatóságainál a shiitake gombából (Lentinula edodes, korábban Lentinus edodes) származó tenyésztestkivonat új élelmiszer-összetevőként való forgalomba hozatalát.
(2)
2008. november 3-án az Egyesült Királyság illetékes élelmiszer-értékelő testülete kiadta előzetes értékelő jelentését. A jelentésben a testület megállapította, hogy a Lentinula edodesből származó tenyésztestkivonat élelmiszer-összetevőként való használata elfogadható.
(3)
A Bizottság 2009. január 7-én valamennyi tagállamnak továbbította az előzetes értékelő jelentést.
(4)
A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék fogalomba hozatala ellen.
(5)
2009. szeptember 24-én ezért konzultációra került sor az Európai Élelmiszerbiztonsági Hatósággal (EFSA).
(6)
2010. július 9-én az EFSA (diétás termékek, táplálkozás és allergiák tudományos testülete) a „Scientific opinion on the safety of »Lentinula edodes extract« as a novel food ingredient” (Szakvélemény a „Lentinula edodes kivonat”, mint új élelmiszer-összetevő biztonságosságáról) című szakvéleményében (2) megállapította, hogy a javasolt használati feltételek és a javasolt beviteli értékek mellett a Lentinula edodesből származó tenyésztestkivonat biztonságos.
(7)
A tudományos értékelés alapján megállapítást nyert, hogy a Lentinula edodesből származó tenyésztestkivonat megfelel a 258/97/EK rendelet 3. cikkének (1) bekezdésében meghatározott feltételeknek.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az I. mellékletben meghatározott, Lentinula edodesből származó tenyésztestkivonat az Unióban új élelmiszer-összetevőként a II. mellékletben felsorolt felhasználási célokra forgalomba hozható.
2. cikk
Az e határozattal engedélyezett, Lentinula edodesből származó tenyésztestkivonat megjelölése az azt tartalmazó élelmiszer címkéjén: „Lentinula edodes gombából származó kivonat” vagy „shiitake gombából származó kivonat”.
3. cikk
E határozat címzettje a GlycaNova Norge AS, Oraveien 2, 1630 Gamle Fredrikstad, Norvégia.
Kelt Brüsszelben, 2011. február 2-án.

Labels: 0
3
6